skat
Skat, kortspil, der spilles med 32 kort, idet kortene 2-6 ikke benyttes. Skat blev udviklet fra sjavs i Tyskland først i 1800-t. og spilles især i Nordeuropa. Trods konkurrence fra bridge er det stadig det mest populære spil i Tyskland, mens det i Danmark næsten udelukkende spilles i Sønderjylland, hvor det til gengæld er overmåde populært, også som turneringsspil. Det har navn efter de to kort, der ligger tilbage, skat'en, efter at de tre spillere har fået deres kort. Skat'en udgør et hasardmoment, da spilfører kan bytte kort med den. Regnskabet er ret kompliceret.